b'\n_START_ARTICLE_\nSachsenhausen koncentrationslejr\n_START_PARAGRAPH_\nSachsenhausen var en koncentrationslejr i Nazi-Tyskland. Den blev \xc3\xa5bnet 12. juni 1936 i Oranienburg, 35 kilometer nord for Berlin. Grunden var p\xc3\xa5 31 hektar, men blev gradvis udvidet. Sachsenhausen var den f\xc3\xb8rste lejr der blev opf\xc3\xb8rt, efter at Reichsf\xc3\xbchrer-SS Heinrich Himmler var blevet udn\xc3\xa6vnt til leder af det tyske politi i 1936._NEWLINE_Efter krigen overtog Sovjetunionen lejren og brugte den fra 1945 til 1950 som fangelejr for nazistiske krigsforbrydere og formodede antikommunister.\n_START_SECTION_\nLejrens historie\n_START_PARAGRAPH_\nSachsenhausen blev opkaldt efter et kvarter i byen Oranienburg og blev anlagt i udkanten af byen. P\xc3\xa5 indgangsporten st\xc3\xa5r sloganet Arbeit macht frei (= Arbejde g\xc3\xb8r fri), ogs\xc3\xa5 kendt fra andre lejre, s\xc3\xa5som Auschwitz._NEWLINE_I sommeren 1936 blev der i fyrreskoven ved Oranienburg f\xc3\xa6ldet tr\xc3\xa6er og bygget en beboelsesbarak. 12. juli blev der indkvarteret en forkommando p\xc3\xa5 50 fanger fra koncentrationslejren Esterwegen i Emsmoor. I de n\xc3\xa6ste seks uger ankom yderligere tre transporter p\xc3\xa5 hver tre hundrede fanger derfra. De n\xc3\xa6sten tusind fanger begyndte at bygge Sachsenhausen. Senere kom der fanger fra koncentrationslejrene Lichtenburg og Sachsenburg, samt fanger direkte fra Gestapo._NEWLINE_Lejrens 31 hektar var omgivet af pigtr\xc3\xa5dshegn. I l\xc3\xb8bet af et \xc3\xa5r n\xc3\xa5ede lejren op p\xc3\xa5 126 hektar, da der blev bygget SS-kaserner, industribygninger og to SS-boligomr\xc3\xa5der. Ved lejrens befrielse i 1945 var omr\xc3\xa5det p\xc3\xa5 over 388 hektar. Galgen stod oprindeligt ved appelpladsen, men blev flyttet pga. klager fra naboerne, der kunne se henrettelserne fra deres vinduer. Civile, der boede lige ved lejren, havde rejseforbud som et fors\xc3\xb8g p\xc3\xa5 at forhindre dem i at bringe videre, hvad der foregik i lejren. Fangen, der skulle h\xc3\xa6nges, sad m\xc3\xa5ske i dagevis i barak 15. F\xc3\xb8r henrettelsen blev fangen lagt over en tr\xc3\xa6buk, f\xc3\xb8dderne sp\xc3\xa6ndt fast i en blykasse og kroppen hejst op, s\xc3\xa5 han ikke kunne r\xc3\xb8re sig. Han blev derefter tildelt mindst femten stokkeslag af en Schl\xc3\xa4ger, f\xc3\xb8r han blev h\xc3\xa6ngt. En gang fik en fange henved 100 stokkeslag, og midt under h\xc3\xa6ngningen r\xc3\xa5bte en hollandsk student blandt fangerne: "Og det her er Goethes land!" Han blev straks grebet af SS\'erne._NEWLINE_Om natten var lejren blikstille. En vagt p\xc3\xa5 cykel k\xc3\xb8rte rundt om lejren og standsede ved hvert vagtt\xc3\xa5rn. Vagtposterne i t\xc3\xa5rnet r\xc3\xa5bte: "Nichts Neues" (= Intet nyt). Cyklisten forholdt sig tavs. Han skulle komme uanmeldt for at kontrollere m\xc3\xb8rkl\xc3\xa6gningen og for at sikre, at vagterne holdt sig v\xc3\xa5gne._NEWLINE_1. februar 1945 gav Gestapo-chef Heinrich M\xc3\xbcller lejrkommandanten Anton Kaindl ordre til at \xc3\xb8del\xc3\xa6gge lejren og slette alle spor. Syge, arbejdsudygtige og de farligste politiske fanger skulle straks dr\xc3\xa6bes. Specielt var SS bange for, at de mest centrale politiske fanger skulle falde i russernes h\xc3\xa6nder. Allerede nat til 2. februar begyndte massakren. Henved 200 fanger blev skudt i Station Z, blandt dem 60 sovjetiske officerer. Ogs\xc3\xa5 nitten politim\xc3\xa6nd fra Luxembourg blev skudt, fordi de ikke ville g\xc3\xa5 ind i Wehrmacht. Frem til 22. februar 1945 blev cirka 4.000 fanger henrettet. Flere gange om ugen ankom en kur\xc3\xa9r fra Berlin med navne p\xc3\xa5 politiske fanger, der skulle henrettes._NEWLINE_Lejren skulle bruges som model for andre lejre som Auschwitz og Buchenwald. Sachsenhausen rummede i begyndelsen kun NSDAPs politiske modstandere som kommunister, socialdemokrater og andre anti-nazister, men senere ogs\xc3\xa5 andre, som Hitler s\xc3\xa5 som trusler mod det tyske folk. Lejren tjente som uddannelsessted for SS\'ere, der skulle arbejde i koncentrationslejre.\n_START_SECTION_\nFanger\n_START_PARAGRAPH_\nSS gav fangerne en slags "indre selvstyre", der spillede politiske fanger (med en r\xc3\xb8d vinkel p\xc3\xa5 fangedragten) ud mod kriminelle (med gr\xc3\xb8n vinkel) og asociale (sort vinkel \xe2\x80\x93 de var arresteret for druk eller prostitution, og i s\xc3\xa6rlig grad sig\xc3\xb8jnere). Homoseksuelle havde en lyser\xc3\xb8d trekant og blev hurtigt dr\xc3\xa6bt. J\xc3\xb8der havde en r\xc3\xb8d og gul trekant over hinanden i stjerneform. Jehovas Vidner gik med en violet trekant. Et tretal bet\xc3\xb8d, at fangen var utilregnelig._NEWLINE_Fangerne udgjorde tre kategorier: Dem, der skulle leve, og dermed blev registreret b\xc3\xa5de p\xc3\xa5 et kartotekkort og et sp\xc3\xb8rgeskema. Dem, der straks skulle d\xc3\xb8, og kun blev skrevet op p\xc3\xa5 et skema. Til sidst "indianerne", der ankom lejren bemalet i ansigtet og som regel i l\xc3\xa6nker. For dem var der forlangt d\xc3\xb8dsdom, og de fik en s\xc3\xa6rlig brutal behandling indtil afg\xc3\xb8relsen forel\xc3\xa5. Fristen var p\xc3\xa5 tre m\xc3\xa5neder, men de fleste var omkommet l\xc3\xa6nge inden. _NEWLINE_Om sommeren skulle alle st\xc3\xa5 op klokken 4, om vinteren klokken 5. Der var ingen morgenmad, men der blev hentet erstatningskaffe i tyveliters kedler. De udsultede russiske fanger blev ofte forbr\xc3\xa6ndt, fordi de var for svage til at b\xc3\xa6re kedlerne. Klokken 6 m\xc3\xa5tte fangerne tage opstilling til morgenappel, fem og fem i hvert geled, efter system, der gjorde, at hvis en af 30.000 fanger manglede, kunne tyskerne straks se, hvilken barak han kom fra. Klokken 7 var der udmarch til arbejdskommandoen. Klokken 12 var der suppe kogt p\xc3\xa5 den k\xc3\xa5l, SS havde kasseret._NEWLINE_Lejren var beregnet til 12.000 fanger, men p\xc3\xa5 et tidspunkt n\xc3\xa5ede tallet op p\xc3\xa5 60.000 p\xc3\xa5 en gang. Fra 1936 til 1939 var fangerne tyskere, f\xc3\xb8rst og fremmest kommunister og socialdemokrater. I alt cirka 200.000 fanger fra fyrre nationer endte her. Det faktiske d\xc3\xb8dstal er ukendt, men antages at ligge omkring 50.000. Frem til \xc3\xa5rsskiftet 1942-43 var forholdene specielt d\xc3\xa5rlige med h\xc3\xb8j d\xc3\xb8delighed. Derefter bedredes forholdene noget, fordi fangerne blev vigtige som tvangsarbejdere i rustningsindustrien. Skandinaverne fik nu R\xc3\xb8de Kors-pakker hjemmefra. Pakkerne fra Danmark var p\xc3\xa5 fem kilo og indeholdt kn\xc3\xa6kbr\xc3\xb8d, vitaminer og \xc3\xa6ske-ost; pakker fra Norge tran og saltet sild eller t\xc3\xb8rfisk. Svensk R\xc3\xb8de Kors sendte fra sommeren 1943 pakker p\xc3\xa5 ti kilo og fra efter\xc3\xa5ret ogs\xc3\xa5 t\xc3\xb8j, sendt til navn og nummer, men de pakker blev \xc3\xa5bnet af lejrledelsen og f\xc3\xb8rst uddelt efterh\xc3\xa5nden. Fra efter\xc3\xa5ret 1943 sendte Portugals R\xc3\xb8de Kors-d\xc3\xa5ser med sardiner eller tunfisk i olie. Quisling forb\xc3\xb8d fra det tidspunkt Norges R\xc3\xb8de Kors at sende pakker til nordm\xc3\xa6nd i tysk fangenskab, men han kunne ikke forhindre dem i at modtage pakker fra dansk, svensk og portugisisk R\xc3\xb8de Kors. Ogs\xc3\xa5 fra Egypten kom der hj\xc3\xa6lpepakker._NEWLINE_Lejrens fanger blev lejet ud til de n\xc3\xa6rliggende g\xc3\xa5rde. Her traf de \xc3\xa6ldre tyske b\xc3\xb8nder, der ikke var nazister, og som hjalp fangerne til ekstra mad._NEWLINE_Der var omkring 2.000 kvinder i lejren bevogtet af kvindelige SS-fangevogtere. For hver ti mandlige SS-fangevogtere, var der \xc3\xa9n kvindelig. For ikke-j\xc3\xb8diske fanger var der ogs\xc3\xa5 et bordel i lejren._NEWLINE_I januar 1942 blev Station Z oprettet, en henrettelsesfabrik til at tilintetg\xc3\xb8re fanger i industrielt tempo. I 1943 fik lejren sine egne gaskamre. N\xc3\xa5r fangerne var br\xc3\xa6ndt i krematorieovnene, blev asken anvendt til g\xc3\xb8dning, som blev solgt billigt til g\xc3\xa5rdene omkring lejren.\n_START_SECTION_\nSkol\xc3\xb8berkommandoen\n_START_PARAGRAPH_\nSkol\xc3\xb8berkommandoen var en straffekommando, hvor fanger, der var beskyldt for spil, dovenskab, byttehandel, tyveri af mad fra kantinen eller homoseksuelle handlinger, blev sat til at marchere dagen igennem for at udpr\xc3\xb8ve forskellige s\xc3\xa5letyper for tyske skom\xc3\xa6rker som Salamander,  Bata og Leiser. L\xc3\xa6der var rationeret, s\xc3\xa5 forskellige erstatninger blev afpr\xc3\xb8vet. Gummis\xc3\xa5ler klarede over 3.000 km, tilsvarende 75 dages marcheren; l\xc3\xa6derfiberstoffer knapt 1.000 km; mens b\xc3\xb8jelige s\xc3\xa5ler af PVC fra IG Farben klarede 2.000 km. Alt blev n\xc3\xb8je protokolf\xc3\xb8rt, bortset fra antal omkomne. Man ansl\xc3\xa5r dog, at op til tyve mennesker omkom i skol\xc3\xb8berkommandoen \xe2\x80\x93 dagligt. Det tyske erhvervsministerium finansierede udpr\xc3\xb8vningen med seks rigsmark per fange per dag. Det var kun tilladt at fremstille kunstl\xc3\xa6der, der havde best\xc3\xa5et testen i Sachsenhausen._NEWLINE_En str\xc3\xa6kning p\xc3\xa5 700 m af skol\xc3\xb8berbanen kan stadig ses. Den var t\xc3\xa6nkt som et tv\xc3\xa6rsnit af de veje, tyske soldater skulle marchere p\xc3\xa5: 58\xc2\xa0% beton, 10\xc2\xa0% grus, 12\xc2\xa0% l\xc3\xb8s sand, 8\xc2\xa0% ler under vand, 4\xc2\xa0% puksten, 4\xc2\xa0% grov sten og 4\xc2\xa0% brosten. Skomagermester Ernst Brennscheidt  fra Sensburg byggede kommandoen op fra 120 fanger til 170. Han var aldrig medlem af NSDAP eller SS, men berygtet for sin grusomhed. Han drev tempoet op og forl\xc3\xa6ngede den daglige str\xc3\xa6kning til et "marathon" (mere end 40 km). Fangerne m\xc3\xa5tte b\xc3\xa6re en rygs\xc3\xa6k p\xc3\xa5 12,5 kg for at belaste s\xc3\xa5lerne yderligere. Ofte fik de for trange sko p\xc3\xa5, eller sko af forskellige st\xc3\xb8rrelse p\xc3\xa5 h\xc3\xb8jre og venstre fod. Hver tiende km blev s\xc3\xa5lerne unders\xc3\xb8gt. Fangerne m\xc3\xa5tte ofte sat til at g\xc3\xb8re kn\xc3\xa6b\xc3\xb8jninger eller krybe, selv om de udsultede mennesker allerede var helt udk\xc3\xb8rte. Br\xc3\xb8d en fange sammen, pudsede Brennscheidt sin sch\xc3\xa6ferhund p\xc3\xa5 ham._NEWLINE_I dagene 17.-20. november 1944 lejede Kriegsmarine kommandoen til udpr\xc3\xb8vning af stoffer, der kunne holde ub\xc3\xa5dmandskaber v\xc3\xa5gne fire d\xc3\xb8gn i str\xc3\xa6k. Kl 20:30 den f\xc3\xb8rste aften delte marinel\xc3\xa6ge Hans-Joachim Richert  k\xc3\xa6mpedoser ud til hver enkelt: 50-100 mg rent kokain i pilleform; 20 mg som tyggegummi eller 20 mg metamfetamin, ogs\xc3\xa5 som tyggegummi. En halv time senere, n\xc3\xa5r virkningen blev m\xc3\xa6rkbar, startede en march natten igennem. Den tyve\xc3\xa5rige G\xc3\xbcnther Lehmann var den eneste, der stadig var p\xc3\xa5 benene n\xc3\xa6ste formiddag kl 11, efter 96 km. Fangerne var v\xc3\xa5gne hele dagen; om aftenen fik de igen den samme dose, men slap for at g\xc3\xa5. I stedet tilbragte de denne og de n\xc3\xa6ste to n\xc3\xa6tter med at spille kort og sludre med hinanden. Den n\xc3\xa6ste gruppe fik det endnu strengere, for Lehmanns rekord blev nu standarden: Hvis de ikke klarede 90 km, blev de skudt. Dr Richert noterede: "Naturlige anl\xc3\xa6g og vilje bliver i hovedsag overvundet af l\xc3\xa6gemidlets virkning." De afmagrede fanger var forvandlet til vandrende robotter. Dr Richerts anbefalede dose for fire d\xc3\xb8gns v\xc3\xa5gen tilstand l\xc3\xb8d p\xc3\xa5 kokainsalt og kokainbase, begge som 20 mg i tyggegummi. Efter krigen l\xc3\xb8j marinens sanitetstjeneste om, at den ikke havde haft noget med SS at g\xc3\xb8re; og den blev derfor aldrig tiltalt under l\xc3\xa6geprocesserne i N\xc3\xbcrnberg.\n_START_SECTION_\nKamp om lejrledelsen\n_START_PARAGRAPH_\nI 1942-44 k\xc3\xa6mpede de kriminelle og politiske fanger om magten. De kriminelle og asociale styrede frem til sensommeren 1943, da der blev afsl\xc3\xb8ret en omfattende svindel blandt den kriminelle fangeledelse, som blev afsat. SS havde mistanke om, at de kriminelle solgte guld, diamanter og valuta. V\xc3\xa6rdierne blev fundet i de ladninger med t\xc3\xb8j og sko, der blev sendt til Sachsenhausen efter at v\xc3\xa6re blevet stj\xc3\xa5let fra de j\xc3\xb8der, som blev dr\xc3\xa6bt i gaskamrene i blandt andre Auschwitz. I Sachsenhausen snittede fangerne i lejrens skofabrik sko og st\xc3\xb8vler op til fremstilling af skot\xc3\xb8j. Alle de fundne v\xc3\xa6rdisager skulle leveres til SS, men nogle fanger stak dem til side, og medskyldige fra SS brugte pengene til at k\xc3\xb8be ejendomme for. Da SS var indblandet i svindelen, sendte Gestapo folk til lejren for at unders\xc3\xb8ge sagen. De politiske fanger overtog nu den interne ledelse og indsatte kommunistiske barakchefer (Lager\xc3\xa4lteste = lejrens \xc3\xa6ldste). _NEWLINE_Sommeren 1943 foretog den kriminelle lejrledelse en skinman\xc3\xb8vre for at bortlede opm\xc3\xa6rksomheden fra svindelen. Ledelsen havde spioner, der kom i kontakt med misforn\xc3\xb8jede nordm\xc3\xa6nd, som r\xc3\xb8bede, at de kommunistiske tillidsm\xc3\xa6nd gav R\xc3\xb8de Kors-pakker til sovjetterne. De kriminelle indleverede nu et anklageskrift til SS-manden Kolb, der rev det itu og kaldte anklagen grundl\xc3\xb8s. Men da repr\xc3\xa6sentanter for Gestapos s\xc3\xa6rkommission kom p\xc3\xa5 inspektion i lejren, fik de en kopi. De sendte spioner til lejren i efter\xc3\xa5ret 1943. Vigtigst var den 40-\xc3\xa5rige asociale Samuel Kuhnke. I for\xc3\xa5ret 1944 fik han spredt rygter om at kommunisterne i lejren planlagde en massakre. Mange politiske fanger blev arresteret og underkastet grov tortur. I marts fandt SS-ledelsen en skjult radio og antifascistiske flyveblade. Den interne lejrledelse blev udskiftet og bestod fra sommeren 1944 af forbryderne Kuhnke og Kurt Bayer. _NEWLINE_Med sine falske anklager var Kuhnke skyld i, at 27 tillidsm\xc3\xa6nd 11. oktober 1944 blev skudt, deriblandt tre rigsdagsmedlemmer, mens 102 kommunister blev sendt til Mauthausen. Han blev ogs\xc3\xa5 selv d\xc3\xb8mt og sendt med det samme tog. SS tildelte ham 25 stokkeslag, f\xc3\xb8r han 20. oktober blev sendt til Mauthausen. Kuhnke fik ved afrejsen et spark og hilsenen: "Dit svin, nu kan du rejse sammen med dine egne ofre." Imidlertid overlevede han opholdet i Mauthausen. Den norske fange Finn Meland opsporede ham i 1946 i en flygtningelejr i Sydtyskland. Kuhnke havde falske papirer, men tilstod sin identitet under trussel om udlevering til russerne. I 1948 blev han id\xc3\xb8mt ti \xc3\xa5rs f\xc3\xa6ngsel.\n_START_SECTION_\nKendte fanger\n_START_PARAGRAPH_\n15. september 1939 blev et tysk medlem af Jehovas Vidner, August Dickman, henrettet ved skydning foran fangerne. SS havde h\xc3\xa5bet, at det ville skabe respekt for lejrens regler og myndighed, men det mislykkedes._NEWLINE_Pr\xc3\xa6sten Martin Niem\xc3\xb6ller, modstander af nazismen og forfatter til digtet F\xc3\xb8rst kom de... var fange i lejren. Ogs\xc3\xa5 Herschel Grynszpan, der stod bag mordet p\xc3\xa5 en tysk diplomat i Paris, der f\xc3\xb8rte til Krystalnatten i Tyskland i 1938, sad en kort tid i lejren._NEWLINE_Aksel Larsen, tidligere formand for Danmarks Kommunistiske Parti og semere stifter af partiet Socialistisk Folkeparti, sad i lejren. _NEWLINE_Yakov Dzhugashvili, Stalins \xc3\xa6ldste s\xc3\xb8n, var fange. Tyskerne tilb\xc3\xb8d Stalin at sende ham hjem i bytte mod feltmarskal Friedrich Paulus, men det afslog Stalin, da han mente, det ville v\xc3\xa6re umoralsk overfor andre russiske for\xc3\xa6ldre med b\xc3\xb8rn i tysk fangenskab. Stalins s\xc3\xb8n d\xc3\xb8de under uopklarede omst\xc3\xa6ndigheder den 14. april 1943. Muligvis begik han selvmord ved g\xc3\xa5 ud i "ingenmandsland", hvor fangevogterne havde ordre om at skyde.\n_START_SECTION_\nFanger fra andre lande\n_START_PARAGRAPH_\nI l\xc3\xb8bet af 1941 og 1942 kom over 20.000 sovjetiske krigsfanger til Sachsenhausen, hvad lejren slet ikke kunne rumme. Over 18.000 af dem blev skudt i et Genickschussanlage (= nakkeskudsanl\xc3\xa6g), tyskerne havde bygget ved siden af krematoriet og udstyret, s\xc3\xa5 det lignede et l\xc3\xa6gekontor. En efter en blev fangerne kaldt ind i "l\xc3\xa6gekontoret" og stillet op ad v\xc3\xa6ggen, hvor de blev skudt i nakken med en pistol gennem et hul i v\xc3\xa6ggen af en b\xc3\xb8ddel i nabov\xc3\xa6relset. H\xc3\xb8j musik s\xc3\xb8rgede for, at de ventende fanger ikke h\xc3\xb8rte skuddene. Mange var ankommet lejren kun nogle timer forinden. Ellers var sovjetiske fanger stuvet sammen i seks barakker med pigtr\xc3\xa5d om. Vinteren 1941-42, hvor der var op til 30 graders kulde to uger i tr\xc3\xa6k, l\xc3\xa5 sovjetterne p\xc3\xa5 det bare gulv, uden halm under sig, og uden t\xc3\xa6pper over sig. Der var hverken ovn, bord eller b\xc3\xa6nk i deres barakker. Mens andre fanger var fra tre til seks om et br\xc3\xb8d p\xc3\xa5 halvandet kilo, var sovjetterne tolv mand om den samme ration. Den margarine, marmelade og p\xc3\xb8lse, som de efter reglementet skulle have, blev stj\xc3\xa5let af SS og de kriminelle fanger, der tjente som lejrens politi, og var udstyret med gummiknipler, de kunne g\xc3\xa5 l\xc3\xb8s p\xc3\xa5 de forsvarsl\xc3\xb8se russere med. Tusinde mand blev sp\xc3\xa6rret inde i en barak med plads til 400. Al lufttilf\xc3\xb8rsel blev lukket. Det stank, og kondensen fl\xc3\xb8d ned ad v\xc3\xa6ggene. N\xc3\xa6ste dag blev sovjetterne jaget n\xc3\xb8gne ud i kulde og sne. Hver morgen l\xc3\xa5 ligene opstablet ved krigsfangelejrens indgang. De sidst ankomne m\xc3\xa5tte sl\xc3\xa6be de d\xc3\xb8de v\xc3\xa6k. Efter at Molotov intervenerede i 1942, blev forholdene dog forbedret. Sovjetterne fik derefter den samme, omend kummerlige, ration som andre fanger; de fik k\xc3\xb8jer; og der blev sat ovne ind i barakkerne._NEWLINE_Der var ca. 200 danske og ca. 2.500 norske fanger i lejren, heriblandt de senere norske statsministre Einar Gerhardsen og Trygve Bratteli, Odd Nansen (senere medstifter af UNICEF og s\xc3\xb8n af nordpolsfareren Fridtjof Nansen), samt digteren Arnulf \xc3\x98verland. Odd Nansen sad som gidsel for kong Haakon 7. og blev behandlet som Ehrenh\xc3\xa4ftling (= \xc3\xa6resfange). Danskernes tillidsmand hed Lars Olsen. Det kunne tr\xc3\xa6kke ud, f\xc3\xb8r de danske fanger modtog R\xc3\xb8de Kors-pakkerne. Da havde Olsen aftalt med de norske fangers tillidsm\xc3\xa6nd, at danskerne fik pakkerne, der var adresseret til nordm\xc3\xa6nd fra det Internationale R\xc3\xb8de Kors i Schweiz._NEWLINE_Skandinaverne overf\xc3\xb8rtes til Neuengamme i sidste halvdel af marts 1945.\n_START_SECTION_\nKamp om R\xc3\xb8de Kors-pakkerne\n_START_PARAGRAPH_\nI sommeren 1943 overtog kommunisterne den interne lejrledelse. De s\xc3\xb8rgede for, at fangerne fik de R\xc3\xb8de Kors-pakker, de tidligere var blevet snydt for: "Vi bliver kraftigt plyndret af tyskerne ved hj\xc3\xa6lp af SS. R\xc3\xb8de Kors sender sild og klipfisk, som vi f\xc3\xa5r lidt af...Den anden pakke fik vi endnu mindre af. Beholdt den en nat, s\xc3\xa5 blev den taget. Uddelt til tyskerne efter appel, vi s\xc3\xa5 p\xc3\xa5 det." Den nye lejrledelse dannede ogs\xc3\xa5 en ulovlig organisation, der pr\xc3\xb8vede at hj\xc3\xa6lpe de udsultede russiske krigsfanger. F\xc3\xb8rst var organisationen rent tysk, men efter krigsudbruddet kom der mange udenlandske fanger til lejren, og den blev til en international komit\xc3\xa9. Lejrens mange udekommandoer muliggjorde ogs\xc3\xa5 kontakt med civile tyske antinazister. Nordm\xc3\xa6ndenes nye, kommunistiske barakchefer var tyskerne Heinz Bartsch og Herbert Bender. I Sachsenhausen var det altafg\xc3\xb8rende, at man kunne stole p\xc3\xa5 hinanden, og de udpegede derfor tre norske kommunister til nordm\xc3\xa6ndenes tillidsm\xc3\xa6nd, Kristian Mugaas, Carsten Aaseb\xc3\xb8e og K\xc3\xa5re Hagen. Bartsch bad de norske fanger om at m\xc3\xa5tte give deres overfl\xc3\xb8dige R\xc3\xb8de Kors-pakker til russere._NEWLINE_Mugaas, Aaseb\xc3\xb8e og Hagen byttede overskydende pakker med varer og tjenesteydelser, de norske fanger havde brug for. En del pakker blev ogs\xc3\xa5 givet som hj\xc3\xa6lp til tuberkulose-barakken og den sovjetiske krigsfangelejr. "\xc3\x86resfangen" Odd Nansen, kaptajn Arvid Johansen, der havde deltaget i vinterkrigen, og antikommunisten Leif Jensen var misforn\xc3\xb8jede med tillidsm\xc3\xa6nd, der ikke var valgt p\xc3\xa5 demokratisk vis, men udpeget af kommunister. Ogs\xc3\xa5 nogle kristne og medlemmer af Det Norske Arbeiderparti var kommunisternes modstandere. De oprettede 17. maj-komiteen for at f\xc3\xa5 fjernet Mugaas, Aaseb\xc3\xb8e og Hagen, og inds\xc3\xa6tte Odd Nansen i stedet._NEWLINE_Der forel\xc3\xa5 en specialordre fra Gestapo i Berlin om, at norske fanger skulle have egne tillidsm\xc3\xa6nd. Odd Nansen \xc3\xb8nskede en afstemning blandt nordm\xc3\xa6ndene om de virkelig skulle hj\xc3\xa6lpe russerne med madpakker. Da Gestapo havde overladt den interne lejrledelse til kriminelle, mente kaptajn Johansen, at nordm\xc3\xa6nd kunne forhandle med dem om en ordning med en norsk ledelse af barakkerne. Andre protesterede mod at indlade sig p\xc3\xa5 at forhandle med lejrens v\xc3\xa6rste banditter. Sensommeren 1944 skrev Nansen og kaptajn Johansen alligevel et angiverbrev til lejrledelsen, hvor de kaldte sig Den norske komit\xc3\xa9 og st\xc3\xa6rkt advarede mod norske medfanger, der var kommunister, og som de \xc3\xb8nskede interneret. S\xc3\xa5dan gav de den asociale lejrchef Samuel Kuhnke et godt grundlag for at skaffe sig magt over nordm\xc3\xa6ndenes R\xc3\xb8de Kors-pakker. I oktober 1944 afsatte han Mugaas, Aaseb\xc3\xb8e og Hagen som tillidsm\xc3\xa6nd, og troppede n\xc3\xa6ste dag op og forlangte at f\xc3\xa5 ti pakker fra Sverige udleveret. Dem fordelte han blandt kriminelle fanger, der havde meldt sig til tjeneste p\xc3\xa5 \xc3\x98stfronten. Nogle dage senere blev Kuhnke selv d\xc3\xb8mt af SS og sendt til Mauthausen, og Kurt Bayer fortsatte som eneste lejrchef. De norske fangers nye tillidsm\xc3\xa6nd m\xc3\xa5tte blot se til, da han tog 150 pakker fra Danmark og fordelte dem blandt kriminelle fanger, der havde meldt sig til fronttjeneste._NEWLINE_Den 1. februar 1945 var de tre norske tillidsm\xc3\xa6nd tilbage i Sachsenhausen og stod for tur til at blive skudt, da angreb samme nat fra den fremrykkende R\xc3\xb8de Arm\xc3\xa9 for\xc3\xa5rsagede, at de i n\xc3\xa6ste dag blev sendt til Bergen-Belsen, der var en ren udryddelseslejr. Her blev alle tre smittet af tyfus og d\xc3\xb8de. Angiverbrevet fra medfanger i Den norske komit\xc3\xa9 blev af mange nordm\xc3\xa6nd anset som den virkelige grund til, at de blev sendt i den visse d\xc3\xb8d. Statsminister Gerhardsen oprettede en "\xc3\xa6resret" i Oslo, der den 6. april 1946 anklagede fire nordm\xc3\xa6nd, deriblandt Nansen og Johansen, for at v\xc3\xa6re medskyldige i tillidsm\xc3\xa6ndenes d\xc3\xb8d. Vigtige vidner blev aldrig indkaldt. De fire blev frikendt som ofre for "l\xc3\xb8se rygter", og sagen blev dysset ned. Sagsdokumenterne blev ogs\xc3\xa5 fjernet fra regeringsadvokatens kontor.\n_START_SECTION_\nSygebarakkerne\n_START_PARAGRAPH_\nMange blev henrettet eller d\xc3\xb8de som f\xc3\xb8lge af organiserede, brutale, medicinske eksperimenter: fanger fik p\xc3\xa5f\xc3\xb8rt d\xc3\xb8delige sygdomme og blev udsat for sennepsgas. Syge fanger fik i begyndelsen ingen l\xc3\xa6gebehandling, men tyskerne var bange for smitsomme sygdomme og indrettede nogle barakker til sygehus, kaldt Revier (= revir). Der fandtes l\xc3\xa6ger blandt fangerne, men de fik ikke lov til at praktisere f\xc3\xb8r i 1942, da behovet for tvangsarbejdere voksede. Der fandtes dog hverken medicin eller udstyr. For eksempel blev Revier 5 drevet af fire tyske voldsforbrydere. I det ene v\xc3\xa6relse var der af hensyn til inspektioner fra R\xc3\xb8de Kors senge med hvide lagner; men p\xc3\xa5 det p\xc3\xa6ne toilet blev ligene stablet op om natten. P\xc3\xa5 v\xc3\xa6relserne bagved var der kun k\xc3\xb8jer, i tre lag med op til fem fanger i hver. De var str\xc3\xb8et med halm, der var fyldt af opkast, urin og aff\xc3\xb8ring, fordi fangerne var for svage til at rejse sig. Der blev ikke gjort rent, og stanken var forf\xc3\xa6rdelig. Det lykkedes de norske fangers kontaktmand, l\xc3\xa6ge Sven Oftedal, der blev socialminister i Norge efter krigen, gradvis at forbedre forholdene, s\xc3\xa5 mange af fangerne fik pleje og omsorg i sygebarakkerne. Derved faldt d\xc3\xb8dsprocenten i hele lejren.\n_START_SECTION_\nVerdens st\xc3\xb8rste falskm\xc3\xb8ntneri\n_START_PARAGRAPH_\nI 1943 blev en tysk spion arresteret i Edinburgh med en kuffert fuld af "de fineste falske sedler, de nogensinde havde set i Bank of England". Banken blev ret hurtigt klar over, at falskm\xc3\xb8ntneren var den tyske regering, og at sedlerne udgjorde en fare for Storbritanniens kreditv\xc3\xa6rdighed. Ingen har oversigt over, hvor mange falske sedler, der var i oml\xc3\xb8b, men s\xc3\xa5 sent som i august 1959 blev 250.000 pund i fejlfrie fempundssedler samlet op fra bunden af Toplitz-s\xc3\xb8en i \xc3\x98strig. Himmlers plan var at kaste dem ned fra fly over London for at skabe en inflation, der ville \xc3\xb8del\xc3\xa6gge britisk \xc3\xb8konomi fuldst\xc3\xa6ndigt. I 1940 havde han oprettet afdeling 6-F-4, der fra 1942 blev ledet af major Bernhard Kr\xc3\xbcger. Aktion Bernhard gik ud p\xc3\xa5 at samle de dygtige fagfolk, der som j\xc3\xb8der allerede var tyskernes fanger, i Block 19 i Sachsenhausen, og d\xc3\xa9r s\xc3\xa6tte dem til forfalske pundsedler. I dag regnes Aktion Bernhard som det st\xc3\xb8rste falskm\xc3\xb8ntneri nogensinde. Sedlerne m\xc3\xa5tte se brugte ud, helt ned til knappen\xc3\xa5lshullerne, man fandt i engelske sedler, fordi engelske bankfolk bundtede dem sammen med knappen\xc3\xa5le i stedet for med elastik. Arkene kom i kasser p\xc3\xa5 100-160 kg, og af hvert ark blev der otte sedler. Papiret blev n\xc3\xb8je gransket af en ekspert. I \xc3\xa5rene 1942-45 fik tyskerne p\xc3\xa5 denne m\xc3\xa5de fremstillet 132 millioner falske pund \xe2\x80\x93 svarende til cirka femten procent af \xc3\xa6gte pund i oml\xc3\xb8b. Ved krigsafslutningen var det ogs\xc3\xa5 lykkedes j\xc3\xb8derne at fremstille en n\xc3\xb8jagtig kopi af den amerikanske 50-dollar-seddel, hvilket eksperterne ellers ans\xc3\xa5 som umuligt._NEWLINE_Blandt forfalsknerne var den norske j\xc3\xb8de Moritz Nachtstern, der blev arresteret i Oslo i oktober 1942 og sendt mod syd med 700 andre norske j\xc3\xb8der p\xc3\xa5 slaveskibet Donau. Det sidste falskm\xc3\xb8ntnerfangerne foretog sig, inden de blev evakueret fra Sachsenhausen, var at br\xc3\xa6nde de falske sedler. P\xc3\xa5 det tidspunkt var 140 j\xc3\xb8der besk\xc3\xa6ftiget med falskneriet; fra K\xc3\xb8benhavn ankom bankmanden Hoffgaard, der kun var kvartj\xc3\xb8de, men arresteret p\xc3\xa5 grund af flugtfors\xc3\xb8g til Sverige, og sendt til Block 19 simpelthen fordi han som dansker var berettiget til R\xc3\xb8de Kors-pakker, som lejrledelsen var interesseret i at f\xc3\xa5 fat i. Om de falske sedler sagde Hoffgaard: "Sikke sedler, de ville v\xc3\xa6re g\xc3\xa5et som nybagt wienerbr\xc3\xb8d i min bank." If\xc3\xb8lge unders\xc3\xb8gelser foretaget af Adolf Burger, en af de f\xc3\xa5 overlevende efter Aktion Bernhard, blev den britiske regering efter krigen n\xc3\xb8dt til at erkl\xc3\xa6re alle fem- og tipundssedler ugyldige. Efter Burgers overslag stammede cirka fyrre procent af alle tipundssedler i oml\xc3\xb8b fra falskm\xc3\xb8ntnerv\xc3\xa6rkstedet i Sachsenhausen.\n_START_SECTION_\nD\xc3\xb8dsmarcherne\n_START_PARAGRAPH_\nMindst 6.000 fanger omkom, da cirka 33.000 fanger blev tvunget ud p\xc3\xa5 d\xc3\xb8dsmarch ved lejrens evakuering p\xc3\xa5begyndt 10.-21. april 1945. De, der faldt om p\xc3\xa5 grund af udmattelse, blev skudt af SS. Omkring 3.000 syge fanger, herunder sygeplejersker og l\xc3\xa6ger, blev befriet af sovjetiske og polske soldater. Ud af de 3.000 befriede var omkring 1.400 kvinder. Civile tyske kvinder fra Oranienburg blev af de allierede beordret til lejren for at pleje de fanger, der var for syge til at flytte.\n_START_SECTION_\nSachsenhausen-processen\n_START_PARAGRAPH_\nSachsenhausen-processen fandt sted fra 23. oktober til 1. november 1947 ved en sovjetisk milit\xc3\xa6rdomstol i \xc3\x98stberlin. Lejrens sidste kommandant, Anton Kaindl, samt tolv m\xc3\xa6nd fra hans stab og tre andre stod tiltalt for krigsforbrydelser. I centrum stod massemordet p\xc3\xa5 sovjetiske krigsfanger i efter\xc3\xa5ret 1941. I mods\xc3\xa6tning til andre sovjetiske processer mod nazistiske krigsforbrydere, blev denne f\xc3\xb8rt i fuld offentlighed. Det var dog kun et spil for galleriet styret fra Moskva. De anklagede l\xc3\xa6ste tilst\xc3\xa5elser op, der var forfattet p\xc3\xa5 forh\xc3\xa5nd, og vidner kom ikke til orde. Bortset fra to, der fik femten \xc3\xa5rs f\xc3\xa6ngsel, blev resten af de anklagede id\xc3\xb8mt livsvarigt tvangsarbejde og sendt til tvangsarbejdslejren Gulag Workuta. Seks af dem d\xc3\xb8de der, deriblandt Kaindl.\n_START_SECTION_\nSovjetisk fangelejr 1945\xe2\x80\x931950\n_START_PARAGRAPH_\nEfter krigens afslutning blev lejren brugt af de sovjetiske bes\xc3\xa6ttelsestropper som fangelejr fra 1945 til 1950 under betegnelsen "speciallejr nr. 7" (lejrens nummer senere \xc3\xa6ndret til nr. 1). Sovjetisk arkivmateriale viser, at SS-personale og belastede nazister var i mindretal i lejren. Tv\xc3\xa6rtimod havde bes\xc3\xa6ttelsesmagten benyttet anledningen til at indesp\xc3\xa6rre politiske modstandere, som socialdemokrater og kritiske kommunister. Mellem 15 og 30 procent af fangerne var teenagere. Et typisk eksempel var Gisela Gneist (f\xc3\xb8dt 1930) fra Wittenberg. Som femten\xc3\xa5rig blev hun angivet, arresteret og i 1946 overf\xc3\xb8rt til Sachsenhausen. Hendes "forbrydelse" var at n\xc3\xa6gte at v\xc3\xa6re medlem af den kommunistiske ungdomsbev\xc3\xa6gelse, fordi gruppelederen var tidligere leder af Hitlerjugend._NEWLINE_De sovjetiske interneringslejre i den sovjetiske bes\xc3\xa6ttelseszone blev overtaget af den nyoprettede \xc3\xb8sttyske stat DDR i marts 1950, der afviklede lejren. Ved Sachsenhausens overlevering i marts 1950 var af 60.000 fanger omkring 12.000 d\xc3\xb8de af underern\xc3\xa6ring og sygdom, dvs. en femtedel.\n_START_SECTION_\nMindesm\xc3\xa6rke og museum\n_START_PARAGRAPH_\nP\xc3\xa5 initiativ af tidligere fanger besluttede centralkomit\xc3\xa9en i SED, det \xc3\xb8sttyske kommunistparti, i 1955 at oprette tre nationale mindesm\xc3\xa6rker, nemlig Sachsenhausen, Ravensbr\xc3\xbcck og Buchenwald. Vesttyskland var samme \xc3\xa5r blevet anerkendt som suver\xc3\xa6n stat med sit eget milit\xc3\xa6rv\xc3\xa6sen, og \xc3\x98sttyskland \xc3\xb8nskede at markedsf\xc3\xb8re sig som en antifascistisk fredsfork\xc3\xa6mper. Sachsenhausen blev indviet den 23. april 1961, seksten \xc3\xa5r efter lejrens befrielse og samtidig med retssagen mod Adolf Eichmann i Jerusalem. En r\xc3\xa6kke g\xc3\xa6ster fra Vesten var inviteret, og Oranienburg var pyntet og udstyret med et ekstra varer i forretningerne. Cirka 100.000 mennesker fra tyve forskellige lande var til stede ved \xc3\xa5bningsceremonierne. Walter Ulbricht sagde i sin tale: "Mennesker med forskellige verdenssyn f\xc3\xb8rte en enest\xc3\xa5ende opofrende kamp mod det blodige Hitler-regime og reddede dermed den tyske nations fremtid." Han kritiserede samtidig Vesttyskland for at have tidligere nazister i ledende samfundsstillinger. Mens Sachsenhausen var det tredje antifascistiske mindesm\xc3\xa6rke, der blev \xc3\xa5bnet i \xc3\x98sttyskland, \xc3\xa5bnede Vesttyskland sit f\xc3\xb8rste, Dachau, s\xc3\xa5 sent som i 1965. Vesttyske myndigheder viede knapt \xc3\xa5bningen af Sachsenhausen nogen opm\xc3\xa6rksomhed og var mere optaget af fortielsen om tiden som sovjetisk interneringslejr. Blot fire m\xc3\xa5neder senere blev Berlinmuren rejst._NEWLINE_Efter Tysklands genforening blev lejren overdraget til en fond, der \xc3\xa5bnede lejren som museum. Flere bygninger er blevet sat i stand eller genskabt, blandt andre lejrens indgang, krematorieovnene og lejrbarakkerne._NEWLINE_Museet for j\xc3\xb8derne i j\xc3\xb8debarakkerne blev br\xc3\xa6ndt ned efter et nazistisk attentat i 1992, men er genopbygget. Ugen f\xc3\xb8r ildsp\xc3\xa5s\xc3\xa6ttelsen bes\xc3\xb8gte den israelske statsminister Yitzhak Rabin mindestedet og holdt en tale om bek\xc3\xa6mpelse af racisme. Hans bes\xc3\xb8g knyttede lejren til j\xc3\xb8deforf\xc3\xb8lgelserne og ikke blot den f\xc3\xa6lleseurop\xc3\xa6iske modstandskamp, som \xc3\x98sttyskland havde betonet. F\xc3\xb8rst tre dage efter branden m\xc3\xb8dte politiet frem. To arrestationer blev f\xc3\xb8rst foretaget, efter at en politimand tilf\xc3\xa6ldigt havde h\xc3\xb8rt en mand p\xc3\xa5 en kro prale af, at han havde deltaget i angrebet. F\xc3\xb8rst to m\xc3\xa5neder senere gik politiet videre med sagen, hvorefter de mist\xc3\xa6nkte tilstod, at de sammen med flere skinheads havde kastet hjemmelavede molotovcocktails p\xc3\xa5 den ene barak. Manglende efterforskning, \xc3\xa6ndrede forklaringer og en statsadvokat p\xc3\xa5 ferie f\xc3\xb8rte i oktober 1993 til frifindelse. S\xc3\xa5 greb Bundesgerichtshof, Tysklands \xc3\xb8verste retsmyndighed, ind, og i 1995 blev gerningsm\xc3\xa6ndene id\xc3\xb8mt korte f\xc3\xa6ngselsstraffe, under henvisning til, at de ikke havde bragt menneskeliv i fare. Mindestedets direkt\xc3\xb8r, G\xc3\xbcnter Morsch, beskrev udfaldet som "en tragedie for tysk retsv\xc3\xa6sen"._NEWLINE_I 1996 blev det kendt, at tidligere fanger fra den sovjetiske interneringslejr planlagde at markere Hans Heinzes 101-\xc3\xa5rsdag. Heinze var en af l\xc3\xa6gerne, der havde hjulpet mange af sine medfanger. Imidlertid var han medlem af NSDAP allerede fra 1933, og fra 1939 direkte medvirkende til oprettelsen af T4, nazisternes eutanasiprogram. Der kom derfor st\xc3\xa6rke reaktioner p\xc3\xa5 planerne. I december 2001 \xc3\xa5bnede udstillingen om interneringslejren, selv om det russiske udenrigsministerium protesterede mod, at "fascismens forbrydelser og den sovjetiske bes\xc3\xa6ttelsesmagts handlinger sidestilles". Modsat protesterede ofrene for Stalins terror mod en "ufarligg\xc3\xb8relse" af den sovjetiske lejr og de forf\xc3\xa6rdelige forhold fangerne havde levet under.'